## Tesztekben (és az érettségin) diákjaimtól elvárt kerekítés

Erős a gyanúm, hogy sokan a kerekítés miatt veszítenek pontokat a tesztjeimben.

Az általános iskolában megadott helyiértékre kellett kerekíteni (százasokra, tízesekre, egészre, tizedekre, századokra, stb.)

pl. itt ez a szám:

118,796

Kerekítem százasokra: 100

Kerekítem tízesekre: 120

Kerekítem egészre: 119

Kerekítem tizedekre (másképp mondva: egy tizedesjegyre): 118,8

Kerekítem századokra (másképp mondva: két tizedesjegyre): 118,80 (A kerekítést jelző nullát is le kell írni ilyenkor a végére!)

Én nem ezt a kerekítést kérem a tesztekben a végeredményekre!

Ha nincs a feladatnak kerekítésre vonatkozó külön előírása, akkor négy ÉRTÉKES jegyet kérek a kerekítéseknél. (9. osztály elejétől így kérem minden csoportomtól. Megvan rá az okom, de most nem részletezem.)

Az első nem 0 jegy az első értékes jegy, innentől kell 4 számjegyet venni és jól kerekíteni a végét.

Példák (most mindent négy értékes jegyre fogok kerekíteni):

123,456 négy értékes jegyre kerekítve: 123,5

56,9956 négy értékes jegyre kerekítve: 57,00

1,001456 négy értékes jegyre kerekítve: 1,001

0,12567 négy értékes jegyre kerekítve: 0,1257

0,034432 négy értékes jegyre kerekítve: 0,03443

0,005070945 négy értékes jegyre kerekítve: 0,005071

A tesztekben nem kell kerekíteni az 5-nél kevesebb jegyből álló számokat.

Például 23,4 így maradhat végeredményként.

Ha négynél több jegy van a tizedesvessző előtt (azaz a szám legalább tízezer), akkor egészre kell kerekíteni.

Például 15645,7 ezt így kerekítsd: 15646

**Az érettségin** több feladat kér konkrét kerekítést. Az eddigi érettségikben kétféle kerekítést kértek:

1. “*… az eredményt centiméterekre kerekítsd!*” ez áll a feladatban,

akkor: ha nekem kijön 7,328 méter, akkor vagy ezt írom válaszként: “*7,33 méter*” vagy ezt: “*733 centiméter*” (... és persze pontot ér, hogy a válaszban a mértékegység is szerepel!)

1. “*...az eredményt egy tizedesjegyre kerekítsd*” ez áll a feladatban,

akkor: ha nekem kijött 45,72 eredményként, akkor a válaszom: “*45,7*”

Az érettségizőknek (és a teszt-oldóknak) javaslom, hogy számításaik során VÉGIG lehetőleg pontosan dolgozzanak (a részeredményeket hagyják benn a számológépben és azzal számoljanak tovább), ha ez nem lehetséges, akkor is közben legalább 4 értékes jegyre írják le a részeredményeket. és ha a feladat konkrét kerekítést kér, akkor csak a LEGVÉGÉN kijött eredményüket kerekítsék úgy, ahogy kéri a feladat!